বাবরি সমস্যায় সমঝোতায় যেতে রাজি হয়েছিলেন তিনি। কিন্তু তার বদলে টাকা, ক্ষমতা ও অন্য একটি মসজিদ তৈরির জন্য জমি হেঁকেছিলেন ‘অল ইন্ডিয়া মুসলিম পার্সোনাল ল বোর্ড’-এর প্রাক্তন কার্যনির্বাহী সদস্য মৌলানা সলমন হাসনি নাদভি— এমনটাই দাবি করলেন ‘অযোধ্যা সদ্ভাবনা সমন্বয় মহা সমিতি’র সভাপতি অমরনাথ মিশ্র। তাঁর দাবি, গত ৫ ফেব্রুয়ারি নাদভির সঙ্গে দেখা করেছিলেন তিনি। বাবরি মসজিদ-রাম জন্মভূমি নিয়ে দু’পক্ষের আলোচনা হয়েছিল। কথা শেষে ওই দাবিদাওয়া জানিয়েছিলেন নাদভি, বক্তব্য অমরনাথ মিশ্রের। তাঁর কথায়, ‘‘বাবরি মসজিদ-রাম মন্দির নিয়ে কথা উঠতেই উনি বলেন যা বলার লিখিত ভাবে জানান। আমি তাই করি। সবার কাছে পাঠিয়েও দিই ওই প্রস্তাবের কপি। তার পরেই উনি বলেন, মক্কার মতো অন্য একটি মসজিদ তৈরি করে দিতে হবে অযোধ্যায়, তার জন্য ২০০ একর জমি দিতে হবে। তা ছাড়া রাজ্যসভায় সদস্যপদ চাই এবং সেই সঙ্গে হাজার কোটি টাকা।’’ নাদভি শুধু গোটা বিষয়টি অস্বীকার করেছেন, তা-ই নয়, বলেছেন অমরনাথ মিশ্রকে তিনি চেনেন না। বরং নাদভির দাবি, সাম্প্রদায়িক উত্তেজনা টিকিয়ে রাখতেই এ ধরনের কথা বলা হচ্ছে।